**1. En fødselsomsorg som gir trygghet**

Arbeiderpartiet mener kvinner ikke skal påleggs å reise hjem

tidlig fra føde- /barselavdeling. Familienes behov skal stå i

fokus, og utreisevurderingen skal alltid gjøres sammen med

kvinnen. Hjemmebesøk fra helsestasjoner kan bidra til å gjøre

tjenesten mer tilpasset familienes behov, og fange opp kvinner

og barn som trenger veiledning og hjelp. Kommunenes

jordmortjenester ved helsestasjonene må rustes opp slik at alle

nybakte mødre blir fulgt opp med hjemmebesøk.

**2. Bedre helsestasjoner**

Arbeiderpartiet vil sette helsestasjonen i sentrum for

oppfølging av foreldre og barn de første årene, og gjennom

økt bemanning sørge for at helsesykepleiere får mer tid til den

enkelte. Helsestasjonene må gis mer kompetanse om barns

utvikling og samspillet mellom foreldre og barn. Alle barn

tilhører en helsestasjon, og vi må derfor utnytte denne

forebyggende arenaen bedre. Helsestasjonene må ha

kompetanse til også å veilede foreldre i foreldrerollen.

**3. Familiens hus**

Arbeiderpartiet vil styrke lavterskeltilbudene til familiene ved

å samle tilbudene rettet mot barn og familier i «Familiens

hus», eller andre modeller for samlokalisering. Familiens hus

skal gjøre det enkelt for familier å oppsøke ulike typer hjelp

og veiledning på samme sted. Og gjennom helsestasjonen vil

de fleste familier bli kjent med Familiens hus allerede før et

barn er født. Samlokalisering gir fagfolk et godt utgangspunkt

for å gi barn og foreldre med sammensatte utfordringer et

helhetlig og koordinert hjelp og oppfølging.

Familievernkontoret skal få styrket kapasitet, og ordningen

skal gjøres mer kjent og oppleves tilgjengelig for alle

**4. Attraktive foreldrekurs og bedre foreldreveiledning**

Arbeiderpartiet vil det skal tilbys gode og attraktive kurs til

alle barnefamilier. Foreldrerollen kan være krevende for alle.

Kurs og veiledning til foreldre bør blant annet være knyttet til

overgangsfaser og andre viktige hendelser i barnas liv.

Kursene skal være gratis, og det må være enkelt og attraktivt å

delta.

**5. Avlastning og barneboliger etter familiens ønsker**

Arbeiderpartiet vil gi familier med ekstra tyngende

omsorgsoppgaver et bedre og mer variert tilbud om avlastning

og støtte. I dag er tilbudet til barn med funksjonsnedsettelser

for begrenset. Målet må være at ingen barn må flytte fra

hjemmet på grunn av barnets funksjonsnedsettelse.

Forebyggende tiltak i hjemmet må utvikles og

foreldreveiledningen for familiene til barn med

funksjonsnedsettelser må styrkes. Det må utvikles bedre

godkjennings- og tilsynsordninger for avlastnings- og

barneboliger.

**6. Pleiepenger så lenge barna trenger det**

Arbeiderpartiet vil oppheve dagens begrensning på 1300

dager med pleiepenger for familier med barn med varig

alvorlig sykdom eller funksjonsnedsettelse. Å bli foreldre til

et langvarig sykt barn eller barn med funksjonsnedsettelse er

en krevende omsorgsoppgave som fellesskapet må støtte

bedre opp om. Arbeiderpartiet vil ha en helhetlig

gjennomgang av støtteordningene for familier med større

omsorgsbehov for å sikre at ordningene dekker barnas behov

og er enkle for familiene å bruke.

**7. Barnetrygd**

Arbeiderpartiet mener økt barnetrygd er et egnet virkemiddel

for å bekjempe barnefattigdom. Det finnes en rekke utgifter

knyttet til det å ha barn, som ikke dekkes av universelle

velferdstjenester. Arbeiderpartiet vil sikre økt økonomisk

handlingsrom for familier med vedvarende lav inntekt.

I flere kommuner regnes barnetrygden som inntekt for foreldre som mottar

sosialhjelp, og i 2019 fører det til at disse familiene mister over 400 millioner i

inntekt til sammen. Arbeiderpartiet mener barnetrygden skal holdes utenfor når man

beregner nivået på sosialhjelpen.

Arbeiderpartiet vil avvikle kontantstøtten, og kanalisere

frigjorte midler til å finansiere gratis barnehage.

**8. En barnehagepris småbarnsfamilier har råd til**

Arbeiderpartiet vil gi alle småbarnsfamilier en god og

forutsigbar makspris i barnehagen. Et godt barnehagetilbud

må også være et barnehagetilbud folk har råd til. De store

økningene i barnehageprisen øker presset på

småbarnsfamiliers økonomi og tid sammen. Når

barnehageprisen stadig økes gir det småbarnsfamilier en lite

forutsigbar økonomi.

**9. Barn skal få sunn mat i barnehagen**

Arbeiderpartiet vil at alle barnehagebarn skal få minst et

måltid servert i barnehagen hver dag. Vi vil innføre en øvre

grense på 350 kroner i måneden for hvor mye barnehagene

kan kreve i matpenger. Barnehager skal ha en plan for maten

som sikrer at barna får sunn, variert og bærekraftig mat, og

som også vektlegger viktig læring rundt maten og å spise

sammen. Organisering av måltider må ikke gå på bekostning

av voksentettheten rundt barna

**10. Barn skal få gå i barnehage med barna fra nærmiljøet**

Arbeiderpartiet vil at alle barn skal få tilbud om en

barnehageplass sammen med barn fra samme nærmiljø.

Mindre tid på transport, betyr mindre stress og mer

hverdagstid sammen. En barnehageplass med barn fra samme

nærmiljø gjør også overgangen til skolen lettere.

**11. Barn skal møte en kjent og trygg barnegruppe hver dag**

Arbeiderpartiet vil at alle barn i barnehagen skal møte den

samme kjente og avgrensede gruppen med barn og voksne

hver dag. Med store barnehager, flere basebarnehager og

færre små avdelinger har barn fremdeles behov for at

barnehagene organiseres slik at de får høre til en trygg, tett og

kjent grupper som et fast holdepunkt i barnehagedagen.

Størrelsen på gruppen må tilpasses barnas alder og behov.

Små og faste grupper er særlig viktig for de yngste barna,

minoritetsspråklige barn og barn med funksjonsnedsettelser

**12. Nok trygge voksne for barnehagebarna**

Arbeiderpartiet vil øke grunnbemanningen tilpasset tiden

barna er i barnehagen, der dette må tilpasses hverdagen i den

enkelte barnehage. For å sikre barna nok voksne rundt seg må

arbeidstid som går til planlegging og administrativt arbeid

ikke regnes med. Minst halvparten av de ansatte i alle

barnehager som jobber direkte med barna, må være

barnehagelærere, og andelen fagarbeidere bør økes for å sikre

alle barnehagebarn god kvalitet og tidlig innsats. Helse- og

sosialfaglig kompetanse må prioriteres i barnehagen.

**13. Tilpassede barnehagebygg som gir lekelyst**

Arbeiderpartiet vil at kommunene skal ruste opp barnehager.

Flere små barn, ny rammeplan, krav til bemanning, universell

utforming og mat stiller også nye krav til barnehagebyggene.

Vi vil gjeninnføre og utvide rentekompensasjonsordningen

høyreregjeringen fjernet i 2016. En ny

rentekompensasjonsordning bør også omfatte barnehagene,

både bygg og uteområder.

**14. Lovfeste rett til trygt miljø I barnehagen**

Arbeiderpartiet vil lovfeste barns rett til et trygt miljø I

barnehagen. Forskning viser at mobbing også skjer blant små

barn. Barnehagene må jobbe bevisst og systematisk med å

utvikle barns sosiale kompetanse og det å være en god venn,

for på den måten å forebygge mobbing.

**15. De yngste elevene skal få lære mer gjennom lek**

Arbeiderpartiet vil ha mer læring gjennom lek for de yngste

elevene. Lek er barns motor for læring. Etter innføringen av

seksårsreformen er ikke løftene om å fylle det første skoleåret

med det beste fra barnehage og skole fulgt opp. Vi vil innføre

en ordning som gir skolene midler til å tilpasse klasserom,

kjøpe utstyr og bidra til kompetanseheving for lærere.

**16. Elevene skal ha mer praktisk læring i grunnskolen**

Arbeiderpartiet vil ha mer praktiske læring i grunnskolen. Vi

vil derfor bygge flere skoleverksteder og la skolene investere i

moderne utstyr og materialer. Å få lære på mer praktiske og

varierte måter, med en tettere kobling til arbeidslivet, vil gi

mange elever mer motivasjon, lærelyst og kan i tillegg gi

bedre dybdelæring.

**17. Heldagsskolen**

Heldagsskole er ofte et misforstått begrep, der noen tror at en

allerede teoritung skoledag skal utvides med enda mer teori.

Heldagsskolen skal være det motsatte, en motvekt til en

teoritung og til dels stillesittende skolehverdag.

Heldagsskolen kan være en god kombinasjon av skole og

SFO, der fri-lek, matpauser og mer tid til hver enkelt elev blir

mulig. En skolehverdag skal ikke inneholde flere

undervisningstimer enn det det er i dag, men suppleres med

mer fysisk aktivitet, rom for hvile, mer friminutt og mer tid til

å være barn. Hjemmelekser blir fjernet og puttes inn i skolen,

som vil resultere i mer fri for elevene når skolen er slutt.

Dagens ordning med SFO kan utelukke noen barn av

økonomiske årsaker, med heldagsskole vil dette forsvinne. En

heldagsskole vil være en løsning som vil gi barna våre et

bedre utgangspunkt enn dagens skolemodell. Det vil også bli

servert to sunne og varierte måltider hver eneste dag, hvorav

minimum et serveres varmt. Dette kan også gi lærerne og

andre som jobber med barn en bedre mulighet til å gi barna et

trygt og godt fundament for resten av livet. Heldagsskolen

kommer til å være vårt fremste verktøy for å bekjempe de

økende forskjellene som vi ser i dagens samfunn.

**18. Elever skal lære om livsmestring fra første skoleår**

Arbeiderpartiet mener livsmestring på timeplanen må bety at

barna allerede fra første klasse skal lære å håndtere stress,

sosialt press og negative følelser og bli utrustet med

alderstilpassede verktøy for å ta godt vare på seg selv og

andre. Stadig flere unge opplever psykiske helseplager. Det

går utover livskvalitet og læring og kan utvikle seg til mer

alvorlige lidelser. Den viktigste forebyggingen av

helseproblemer er å gi barn og unge kunnskap om hvordan de

tar vare på helsen sin, også psykisk helse. Livsmestring på

timeplanen må også bety bedre seksualundervisning, med mer

kunnskap om grensesetting, følelser, ansvar og

kjønnsmangfold.

**19. Elever skal møte mindre stress og press i skolen**

Arbeiderpartiet vil fjerne unødvendig testing i skolen. Mange

ungdommer oppgir skolestress som årsak til psykiske

helseplager. Vi må sikre at skolehverdagen ikke bidrar til

unødvendig stress og press i barn og unges hverdag. Det

trengs mer kunnskap om skolestress i norsk skole, derfor vil

Arbeiderpartiet nedsette et utvalg med bred representasjon for

å gjennomgå den samlede bruken av testing, vurdering og

andre rammevilkår i skolen.

**20. Et lag rundt eleven – flere yrkesgrupper inn i skolen**

Arbeiderpartiet vil at alle elever skal møtes av gode lærere

med god tid. Læreren er den viktigste voksne på skolen for

elevene. Arbeiderpartiet vil at relasjonskompetanse og

klasseledelse skal prioriteres sterkere i lærerutdanningen. For

å sikre alle elever et godt og inkluderende læringsmiljø, og for

å avlaste lærerne, må laget rundt elevene også bestå av andre

yrkesgrupper. Alle skoler skal ha fagfolk med kompetanse til

å arbeide særlig med et godt psykososialt miljø, som for

eksempel sosialfaglig miljøterapeuter.

Karriereveiledere i skolen er en annen arbeidsgruppe som er

viktig for elevenes videre skolegang. Det er nødvendig at

karriereveiledere sikres nok tid og at det stilles krav til rett

kompetanse på området

**21. Kvalitetskrav til spesialundervisning Arbeiderpartiet vil**

beholde retten til spesialundervisning og lovfeste krav om at

spesialundervisning skal gis av ansatte med relevant

pedagogisk og faglig utdanning,. Vi vil styrke tidlig innsats og

tilpasset opplæring for å gi flere elever tidlig og rask

oppfølging. Høy kvalitet på spesialundervisningen er

avgjørende viktig for å gi elevene god opplæring og et best

mulig utgangspunkt videre i livet.

Arbeiderpartiet vil ha en fellesskole der barn og unge med

funksjonsnedsettelser og særskilte behov inkluderes i det

sosiale fellesskapet og i klasserommet. En inkluderende skole

er viktig for et inkluderende samfunn, for at barn lærer at

funksjonsnedsettelser og forskjeller ikke er til hinder for

deltakelse. En inkluderende skole gir også bedre læring, for

alle, også de med spesielle behov.

**22. Elever skal få en bedre skolehelsetjeneste**

Arbeiderpartiet vil bedre skolehelsetjenesten gjennom å øke

antall helsesykepleiere og innføre en nasjonal

bemanningsnorm som sikrer barn og unge ved alle skoler et

tilbud som er tilgjengelig når de trenger det. Altfor mange

barn og unge får ikke riktig hjelp på et tidlig tidspunkt. En

overbelastet skolehelsetjeneste og en stram kommuneøkonomi

fører til at barn og unge for ofte møter en stengt dør. Det er

behov for mer tverrfaglig kompetanse i skolehelsetjenesten.

For å forebygge psykisk uhelse må barn og unge få hjelp og

veiledning tidlig når problemene oppstår. Elevene bør få møte

barnevernspedagoger, vernepleiere, sosionomer og

psykologer, i tillegg til helsesykepleierne. Samarbeidet med

BUP, kommunen og fastlegene må styrkes, og

skolehelsetjenesten bør få henvisningskompetanse til BUP.

For å gi barn og unge raskt hjelp må BUP ambulere på

skolene. For å gjøre tilbudet attraktivt for alle, vil

Arbeiderpartiet ha flere mannlige helsesykepleiere. FAKTA -

spesialundervisning Spesialundervisning skal være den ekstra

gode tilpassingen for elever som trenger mer enn god

tilpassing av vanlig undervisning. 6 av 10 elever tas ut av

klasserommet for å får spesialundervisning og for mange er

kvaliteten på tilbudet de får alt for dårlig. Det er lovfestet at

skolebygg og læremidler skal være universelt utformet, slik at

de er tilgjengelige for elever med funksjonsnedsettelser.

Likevel oppfyller ikke 8 av 10 skoler kravene og mange

elever med funksjonsnedsettelser opplever at læremidlene de

trenger ikke er klar til skolestart. 13 Arbeiderpartiet vil

fremskynde utviklingen av en digital ungdomshelsetjeneste,

som kobler lavterskel helsetjenester med gode og

alderstilpassede nettløsninger. Helsestasjoner og

skolehelsetjenestene må inngå i en større digital

ungdomshelsesatsning, der det legges til rette for

informasjonstilbud, spørretjenester og konfidensielle

konsultasjoner med helsepersonell.

**23. Gi barn med funksjonsnedsettelser gratis aktivitetsskole hele skoleløpet**

Arbeiderpartiet vil gi elever med funksjonsnedsettelser tilbud

om gratis aktivitetsskoletilbud tilpasset alder og behov i

ungdomskolen og videregående skole.

**24. gi elever i videregående rett til å fortsette på samme skole**

Arbeiderpartiet vil at elever i videregående opplæring som

hovedregel skal ha rett til å gå hele den skolebaserte delen av

opplæringen ved samme skole. I praksis betyr det å gi elever

fortrinnsrett til å fortsette på samme skole ved opptak til Vg2

og Vg3, dersom tilbudet finnes ved skolen. I fylker med

karakterbasert konkurranse om skoleplasser risikerer ungdom

å miste skoleplassen hvert år, det bidrar til unødvendig

usikkerhet og belastning for mange ungdommer. Det må tas

hensyn til at mange yrkesfaglige utdanningsprogram fordeler

ansvaret for små programområder mellom seg innad i et fylke,

her må elevene fremdeles ha like muligheter til å velge

uavhengig av om de velger et programområde ved samme

skole. I fylker der mange elever må flytte for å ta

videregående opplæring finnes det skoler som kun tilbyr Vg1

for at elevene skal kunne bo nærmere eller lenger hjemme, en

rett til å fortsette ved samme skole bør ikke gå utover slike

muligheter for god tilpassing eller videre valgmuligheter for

denne gruppen elever.

**25. Et skoleløfte til barn som får hjelp av barnevernet**

Arbeiderpartiet vil gi ungdom som har vært i kontakt med

barnevernet, rett til dedikert, tett og tilpasset oppfølging, slik

de for eksempel får i skolelosprosjektet. Ordningen bør

innføres over hele landet dersom evalueringen er gode, og det

bør vurderes om tilbudet også skal gis andre grupper ungdom

som trenger nødvendig støtte for å gjennomføre opplæringen.

**26. Gi ungdom en ny sjanse etter frafall**

Arbeiderpartiet vil opprette kvalifikasjonssentre for ungdom

som har falt ut av videregående opplæring og har behov for en

annen type tilbud. Her bør den brede kompetansen

Opplæringstjenesten, NAV og videregående skoler har tas i

bruk, for å gi ungdom en ny og bedre sjanse til å fullføre

utdanningen sin eller andre formelle kvalifikasjoner.

**27. Mer tid til de som trenger det i videregående skole.**

I dag finnes det få organiserte tilbud for ungdom som har få

eller ingen grunnskolepoeng, eller som sliter med motivasjon.

Arbeiderpartiet vil imøtekomme disse elevene sine

utfordringer ved å legge til rette for muligheten til å ta et

skoleår over to år. For elever som sliter med motivasjonen, vil

etablering av en praksisskole gi disse elevene mulighet til å

prøve ut flere utdanningsprogram i løpet av et skoleår. Dette

vil gi elevene et bedre utgangspunkt for å søke seg inn på rett

utdanningsløp.

**28. Fritidsreform - fritidsaktiviteter på skolen etter skoletid**

Arbeiderpartiet vil arbeide for en fritidsreform som legger til

rette for at flere fritidsaktiviteter kan gjennomføres på skolen,

rett etter skoledagen er over. Dette vil gi alle som har lyst, en

mulighet til en meningsfull fritid, og det vil gi familiene mer

tid sammen i hverdagen. Det offentlige må bidra med

lønnsmidler til å lønne trenere, instruktører og

aktivitetsledere. En fritidsreform må utformes sammen med

frivillig sektor. Kommuner og skoler må sammen med

idrettslag, kulturaktiviteter som kulturskole og andre

fritidstilbud finne gode lokale løsninger på hvordan dette

iverksettes lokalt.

**29. Utstyrsbibliotek i alle kommuner**

Arbeiderpartiet vil vi ha utstyrsbibliotek i alle kommuner

fordi vi mener at barn og unge skal ha tilgang på moderne

sports- og fritidsutstyr uten at de skal måtte kjøpe det selv. Vi

ønsker å begrense utstyrsgaloppen blant barn og unge, og

gode låneordninger vil bidra til mindre press.

Utstyrsbibliotekene kan fungere på samme måte som

folkebibliotekene og gjerne knyttes til disse. Det må være

åpningstider som gjør at ungdom og familier har mulighet til å

besøke dem.

**30. Aktivitetskort for alle barn**

Arbeiderpartiet vil innføre et aktivitetskort som gir barn og

unge billigere tilgang til delta på faste fritidsaktiviteter i

hverdagen og kulturopplevelser. Alle familier skal ha

mulighet til å kjøpe rabatterte aktivitetskort til sine barn og

familier med lav inntekt skal kunne få kortet gratis og uten

byråkrati.

**31. Ta uorganisert fritid på alvor**

Arbeiderpartiet mener at kommunene i samråd med barn og

ungdom må legge til rette for åpne møteplasser, slik at alle

som ikke finner seg til rette i organiserte tilbud, kan finne

fellesskap andre steder. Slike møteplasser kan være en åpen

fritidsordning på skolen etter skoletid, med tilbud om

leksehjelp, samtaler og samvær. Arbeiderpartiet vil lovfeste at

alle kommuner skal ha tilgjengelig gratis lokaler til åpne

aktivitetstilbud for ungdom.

**32. Fritid for alle barn**

Arbeiderpartiet vil styrke og utvide ordningen med

aktivitetsguider for å sikre at fritidstilbud er tilgjengelige for

alle barn og unge. Ordningen bør utvides slik at den kan

gjelde for alle typer fritidstilbud.

**33. fritidsledere må ha kunnskap om hvordan å forebygge, avdekke og stoppe mobbing.**

Arbeiderpartiet vil gi voksne ledere på fritidsaktiviteter tilbud

om kurs i å forebygge, oppdage og stoppe mobbing. Barn

utsettes også for mobbing i fritiden. Mobbing kan være

vanskelig å oppdage, og enda vanskeligere å ta tak i hvis

voksne på fritidsaktiviteter ikke har kunnskap om hvordan. Vi

foreslår å opprette merkeordningen «trygg fritid» for å

synliggjøre fritidsaktiviteter som arbeider systematisk mot

mobbing og skape bevissthet rundt arbeidet.

**34. Kulturskole til alle**

Arbeiderpartiet vil gjeninnføre tilbudet om en kulturskoletime

i skoletiden. Vi ønsker en sterkere statlig og kommunal

satsing på kulturskolene. Å styrke det lokale kulturlivet, den

frivillige innsatsen og samarbeidet mellom profesjonelle og

frivillige aktører vil bidra til et mer likeverdig tilbud i små og

store lokalsamfunn.

**35.Bekjempe digitale klasseskiller**

Arbeiderpartiet vil bekjempe det digitale klasseskille gjennom

å satse på utvikling av digitale læremidler og digital

infrastruktur i skolen. De fleste familier har internett,

datamaskin eller nettbrett, men det er noen barn som ikke har

tilgang til digitale verktøy hjemme.

**36. Trygge barn på nett**

Arbeiderpartiet vil at barnehage og skole skal lære barn og

unge trygg, ansvarlig og kritisk bruk av sosiale medier og

digitale verktøy. De må lære å respektere andres privatliv,

lover og regler og oppmuntres til en inkluderende og

demokratisk debatt også på nett. Arbeiderpartiet vil styrke

pressestøtten til journalistisk produksjon og formidling av

nyheter, aktualitetsstoff og samfunnsdebatt spesielt rettet mot

barn og unge.

**37. Sikre ungdom reell påvirkning**

Arbeiderpartiet vil etablere nasjonale, lovfastsatte

retningslinjer for kommunale medvirkningsorgan for ungdom.

Reell demokratisk elevmedvirkning, som elevråd, skal

månedlig timeplanfestes fra 5.trinn. Arbeid med

elevdemokrati må tas inn lærerutdanninga.

Slik at det lovfesta kommunale ungdomsrådet blir et reelt

demokratisk råd for grunnskole og videregående skole.

**38. Krav om nok voksne og riktig kompetanse i barnevernet**

Arbeiderpartiet vil innføre bemanningsnorm og

kompetansekrav i barnevernet. Barnevernet skal ha tverrfaglig

kompetanse tilpasset barn og familiers behov. Arbeiderpartiet

vil innføre en egen autorisasjonsordning for

barnevernspedagoger og sosionomer.

**39. Ettervern som sikrer en god overgang til voksenlivet.**

Arbeiderpartiet vil lovfeste retten til ettervern frem til og med

fylte 25 år. I dag har ikke ungdom i barnevernet tydelig rett på

ettervern, men en mulighet for hjelp til 23 år, noe de færreste

mottar. De fleste unge trenger noen å støtte seg på også de

første årene i voksenlivet, også ungdom som har mottatt tiltak

fra barnevernet.

**40. Styrke kunnskapsgrunnlaget for barnevernet**

Arbeiderpartiet vil at profesjonsutdanningene og

forskningsinnsatsen i barnevernet skal styrkes. Utdanning og

praksis i barnevernet skal være forskningsbasert og ivareta

praksisfeltets behov. Utdanningene må gi grunnlag for

forskerkompetanse

**41. Én dør inn gi barn rett til veiledning, koordinering og et tilpasset tilbud**

Arbeiderpartiet vil lovfeste barn og unges rett til et helhetlig,

samordnet og koordinert tjenestetilbud. Vi vil gi barn og unge

rett til en fast kontaktperson som har ansvar for

koordineringen, og alle virksomheter som følger opp barn og

unge må ha en plikt til å samarbeide. Retten til samordna

tjenester må gjelde dersom man mottar mer enn én tjeneste og

omfatte alle velferdstjenester som følger opp barn og unges

utfordringer, som helse- og omsorgstjenester, PP-tjenesten og

spesialundervisning i barnehage og skole, barnevern, NAV,

familievernkontor, flyktningtjeneste, krisesenter eller andre

tiltak. Barn og unge må oppleve at de får den hjelpen de

trenger, uavhengig av tjenesten de henvender seg til.

Arbeiderpartiet vil gi barn og unge rett til veiledning om

hvilke rettigheter, krav og tilbud de har til oppfølging og

hjelp. Alle offentlige tjenester som møter barn og familier skal

ha plikt til å opplyse og veilede om rettigheter og andre

velferdstilbud som barnet har krav på. Barn med

funksjonsnedsettelser og andre barn som trenger langvarige

tjenester, skal ved behov gis et særlig tilpasset tilbud om

veiledning og koordinering av en rettighetskoordinator.

**42. Regelverket må ikke stå i veien for at barn får hjelp**

Arbeiderpartiet vil ha ett felles regelverk som sikrer at fagfolk

som følger opp barn og unge har tydelig adgang- og felles

retningslinjer for å dele informasjon og samarbeide når det er

til barnets beste. Taushetsplikt, innsyn, regler og rutiner er

viktig, men systemet kan også stå i veien for at det avdekkes

at barn ikke har det bra og at de får hjelp. Godt samarbeid

rundt barn er viktig for å avdekke omsorgssvikt, men også for

at barn skal få helhetlige og koordinerte tjenester eller oppleve

gode overganger fra barnehage til skole og underveis i skoleløpet.

**43. Tillit og faglighet**

Arbeiderpartiet mener at barn og unge skal møte ansatte som

har tillit til å ta faglige beslutninger, og kan bruke tiden sin på

å gi rask oppfølging. Unødvendig byråkrati og overdreven

bruk av rapportering går utover kvaliteten på oppfølgingen

barn får, derfor vil vi gjennomføre en tillitsreform i offentlig

sektor.